Handlingene var egnet til å fremkalle alvorlig frykt, ifølge tiltalen som er tatt ut av Vestfold, Telemark og Buskerud statsadvokatembeter. Den tiltalte kvinnen filmet og sendte det som etter hvert ble en stor politiaksjon, direkte på Facebook. Også selve pågripelsen.

Det var søndag 27. november 2016 at politiet fikk telefoner fra bilister om en naken mann som stod ved E 18 og riksvei 319 mot Sande. Meldingen gikk ut på at han hadde våpen og forsøkte å stanse bilene. I rundt halvannen time skal dette ha foregått.

– Erkjenner de faktiske forholdene

Den 38 år gamle mannen fra Sarpsborg erkjenner de faktiske forholdene bekrefter hans forsvarer advokat Harald Otterstad.

Advokat Harald Otterstad forsvarer den tiltalte 38-åringen. Foto: Sebastian Nordli/NRK

Utover dette har ikke Otterstad flere kommentarer før han har gjennomgått saken med sin klient.

– Jeg skal ha et møte med ham en av de nærmeste dagene, så dette får vi komme tilbake til senere.

– Nakenstunt var ment som en spøk

Advokat Kjell Myrland forsvarer kvinnen i slutten av 20-årene fra Drammen som skal ha filmet alt som skjedde.

Ifølge advokaten hadde kvinnen i forkant drukket alkohol sammen med den tiltalte mannen i en campingvogn i Sande.

– Hun erkjenner ikke straffskyld for trusler, men at hun har gjort opptak og lagt det ut på Facebook. Fra hennes side var dette en dårlig spøk som skjedde under innflytelse av alkohol.

Advokat Kjell Myrland forsvarer den tiltalte kvinnen. Foto: Thomas Sommerset/NRK

– Hva sier kvinnen om det som skjedde i ettertid?

– Nei, hun erkjenner jo at dette var fryktelig dumt. Der og da fremstod det som morsomt, selv om politiet ikke synes det var det.

Risikerer fengselsstraff

Grove trusler kan straffes med fengsel i inntil tre år. Trusselen beskrives i tiltalen som grov fordi den var rettet uprovosert. Det vil si at ingen hadde truet mannen i forkant.

Ifølge politiet ble både bilister og flere av politibetjentene som ble utkalt, skremt av oppførselen til den tiltalte 38-åringen. Som først stod naken og viftet med et våpen, senere ikledd finlandshette og militærbekledning.

Mannen er også tiltalt for å ha hatt med luft- og fjærvåpen og våpenetterligninger som lett kan forveksles med skytevåpen.

Politiet rykket ut med store styrker etter meldingen om at en mann med våpen stoppet bilister i Sande. Foto: Hans Petter Reppe / NRK

Det er satt av to dager til rettssaken i Drammen tingrett fra 14. februar.